****„Sodra“ ragina paskubėti susimokėti privalomojo sveikatos draudimo skolas****

****„Sodra“ ragina niekur nedirbančius bei valstybės lėšomis nedraudžiamus asmenis (taip pat gyvenančius ir dirbančius užsienyje) nedelsti ir pasitikrinti, ar jie nėra įsiskolinę už privalomąjį sveikatos draudimą (**PSDPSDPrivalomasis sveikatos draudimas**). Tai padaryti galima čia –**** [****www.sodra.lt/pasitikrink****](http://www.sodra.lt/pasitikrink)****.****

Laiku nesumokėjus mokesčių, bus pradedamos skolos išieškojimo procedūros. Jos vykdomos per Piniginių lėšų apribojimo informacinę sistemą (PLAIS) ir gali užtrukti – sistema laikinai apriboja galimybę naudotis pinigais visose sąskaitose, kol iš jų yra nuskaičiuojama reikiama suma.

**Ar tai aktualu emigrantams? Taip!**

Susimokėti skolą arba deklaruoti išvykimą iš Lietuvos raginami ir asmenys, kurie gyvena ir dirba užsienyje. Skola gali būti perskaičiuota, jei iki gruodžio pabaigos šie asmenys pateiks gyventojo pajamų mokesčio deklaraciją Valstybinei mokesčių inspekcijai (forma GPM308), pažymėdami, jog ši deklaracija yra galutinai iš Lietuvos išvykstančio gyventojo.

Nuo 2017 metų „Sodra“, skaičiuodama PSD įmokas, vadovausis tik Gyventojų registro duomenimis, t. y. VMI pateiktos ar patikslintos deklaracijos nebebus pagrindas nutraukti įmokų skaičiavimą ar panaikinti įsiskolinimą.

Iš Lietuvos išvykdami ilgesniam nei 6 mėn. laikotarpiui, tai privalo deklaruoti privalo visi asmenys. Pateikti gyvenamosios vietos deklaraciją galima įvairiais būdais: seniūnijoje, savivaldybėje, Lietuvos diplomatinėje atstovybėje užsienyje ar internetu per Elektroninės valdžios vartus. Ši deklaracija įsigalioja nuo jos pateikimo dienos, ir ja vadovaujantis nutraukiamas privalomų mokesčių skaičiavimas. Išvengti susidariusios skolos išieškojimo galima ir pateikiant „Sodros“ teritoriniam skyriui šalies, kurioje dirbama, institucijos, koordinuojančios socialinį draudimą, išduotą pažymą apie draustumą.

**Kas turi savarankiškai mokėti PSD įmokas?**

Savarankiškai susimokėti PSD įmokas kas mėnesį privalo visi asmenys, nevykdantys jokios ekonominės veiklos ir nedraudžiami valstybės lėšomis. Šios įmokos užtikrina nemokamas sveikatos priežiūros paslaugas, o jų nesusimokėjus gydymo išlaidas tenka padengti savo lėšomis –neapsidraudusiems asmenims nemokamai teikiama tik būtinoji pagalba. Be to, kaupiasi įmokų įsiskolinimas, o draustumas tokiam asmeniui bus atstatytas tik sumokėjus einamojo mėnesio įmoką ir padengus visą įsiskolinimą.

PSD mėnesio įmokos savarankiškai besidraudžiantiems asmenims dydis nuo šių metų liepos yra 34,2 euro (nuo 2016 metų sausio 1 d. iki liepos 1 d. PSD įmokos dydis buvo 31,5 euro). Įmoka turi būti sumokėta iki einamojo mėnesio paskutinės dienos. Labai svarbu mokant įmokas nurodyti teisingą įmokos kodą, nes įvedus ne tą kodą įmokos nebus įskaitytos. Jeigu įmokos už einamąjį mėnesį mokamos laiku, turi būti nurodytas įmokos kodas 364. ​Jei įmokos laiku nesumokėtos ir jos mokamos kitą mėnesį ar vėliau turi būti nurodytas įmokos kodas 365.

Daugiau informacijos apie privalomąjį sveikatos draudimą rasite „Sodros“ interneto svetainėje [***www.sodra.lt***](http://www.sodra.lt/), skiltyje „Įmokos“, o asmeninę informaciją gausite paskambinę telefonu 1883.